Az eddigiekben a mindennapi munkánk során leggyakrabban használt formátumozási lehetőségeket tekintettük át. Ebben a fejezetben néhány speciális formátummal ismerkedünk meg.

SZEGÉLY ÉS MINTÁZAT

A Wordben lehetőség van különféle szövegrészeket kerettel határolni, illetve azok hátterét eltérő színűre festeni. Alkalmazható betű, bekezdés és szakasz formátumozására is. A beállítások elvégzése előtt jelöljük ki a formátumozni kívánt betűt, szót vagy szövegrészt. Ennek elmulasztása esetén az aktuális bekezdés – ahol a kurzor található – kerül formátumozásra.

A Szegély és mintázat parancsot a Formátum menüben találjuk.

A Szegély fülön található beállítási lehetőségek segítségével betűk vagy bekezdések köré keretet rajzolhatunk.

A keret beállításához a Stílus listában válasszuk ki a használni kívánt vonaltípust, a Színválaszték és a Vonalvastagság legördülő listákban a keret színét és vastagságát. Ezután a bal oldali csoportban jelöljük ki a szegély típusát.

Azt, hogy az itt beállított formátumok teljes bekezdésekre vagy a kijelölt szövegrészre vonatkozzanak, a Hatókör legördülő listában adhatjuk meg. A Word a kijelölésnek megfelelően ajánlja fel a hatókört. Kijelölt szöveg esetén választhatunk a lista Szöveg vagy Bekezdés elemei közül. Betűkre vonatkozó formátum beállításához a szövegrészt a dokumentumban előzetesen ki kell jelölni.

Bekezdés formátumozása esetén a szegély mind a négy oldala különböző formátumúra állítható. Ehhez a vonalstílus, szín és vastagság beállítása után kapcsoljuk ki vagy be a minta mellett található gombok valamelyikét.

Több, egymást követő bekezdés kijelölése esetén azokat vízszintes szegélyvonallal elválaszthatjuk egymástól.

A szegélyvonalak bekezdéstől mért távolságát a Beállítások gombra kattintva adhatjuk meg.

A Mintázat fülön a szöveg hátterét állíthatjuk be.

A Kitöltés csoport színpalettáján a kijelölt szövegnek egyszínű hátteret választhatunk ki. A kiválasztott szín neve megjelenik a paletta melletti rovatban.

A További színek gombra kattintva megjelenő Színek panelen egyedi színek megadására is lehetőségünk van.

A szöveghez a Mintázat csoport Stílus legördülő listájából különféle mintázatot is rendelhetünk, mely szintén a szöveg hátterében jelenik meg.

A mintázat színét a Szín legördülő listában állíthatjuk be. Ha a Stílus listában az Üres elemet választottuk, a Szín legördülő lista inaktív marad.

A listában előre megadott színek közül választhatunk, de a További színek elemet választva, a Kitöltés csoportnál megismert panelen egyéni színeket is beállíthatunk.

Az Oldalszegély fülön található beállítások segítségével a dokumentum oldalait határoló kereteket készíthetünk.

Az oldalszegély beállítása során a szegélybeállításnál tanult módon kell eljárni. Az oldalszegély képet is tartalmazhat, melyet a Kép legördülő listában választhatunk ki.

Az oldalszegély csak a Nyomtatási elrendezés vagy a Nyomtatási kép nézetben látható.

TIPP

Felhívjuk a figyelmet, hogy a Szegély és az Oldalszegély fülek könnyen összetéveszthetők, mivel nagyon hasonló funkciókat tartalmaznak.